b'\n_START_ARTICLE_\nAntiemetik\n_START_SECTION_\nZaviralci receptorja H1\n_START_PARAGRAPH_\nZaviralci receptorja H\xe2\x82\x81 se kot zdravila uporabljajo za razli\xc4\x8dne indikacije (npr. proti alergijskim reakcijam, kot pomirjevala), nekateri, npr. ciklizin, dimethidrinat, cinarazin, pa izkazujejo tudi antiemeti\xc4\x8dni u\xc4\x8dinek ter se uporabljajo zlasti proti potovalni slabosti. U\xc4\x8dinkujejo tudi roti slabosti, ki jih dolo\xc4\x8dene snovi povzro\xc4\x8dajo z lokalnim delovanjem v \xc5\xbeelodcu, niso pa u\xc4\x8dinkoviti proti slabosti in bruhanju, ki sta povzro\xc4\x8dena neposredno v osrednjem \xc5\xbeiv\xc4\x8devju. Prometazin je u\xc4\x8dinkovit tudi proti jutranji slabosti pri nose\xc4\x8dnosti. Najbolj so u\xc4\x8dinkoviti, \xc4\x8de se zau\xc5\xbeijejo pred nastopom slabosti in bruhanja. V mehanizmu antiemeti\xc4\x8dnega delovanja naj bi imel pomembno vlogo antimuskarinski u\xc4\x8dinek.\n_START_SECTION_\nHioscin\n_START_PARAGRAPH_\nHioscin spada med antagoniste muskarinskih receptorjev in se uporablja proti slabosti in bruhanju pri motnjah srednjega u\xc5\xa1esa ali zaradi dra\xc5\xbeljajev v \xc5\xbeelodcu, ni pa u\xc4\x8dinkovit proti snovem, ki delujejo na osrednje \xc5\xbeiv\xc4\x8devje. Naju\xc4\x8dinkovitej\xc5\xa1i je proti potovalni slabosti, \xc5\xa1e posebej pri uporabi preden se slabost pojavi. Antiemeti\xc4\x8dni u\xc4\x8dinek dose\xc5\xbee vrhunec 2 do 3 ure po zau\xc5\xbeitju. Na voljo so tudi transdermalni obli\xc5\xbei. Najpogostej\xc5\xa1a ne\xc5\xbeelena u\xc4\x8dinka sta omotica in suha usta; ne\xc5\xbeeleni u\xc4\x8dinki, kot sta zamegljen vid in zastajanje se\xc4\x8da, se pri odmerkih, ki se uporabljajo za antiemeti\xc4\x8dni u\xc4\x8dinek, se pojavijo redko.\n_START_SECTION_\nKanabinoidi\n_START_PARAGRAPH_\nV sedemdesetih in osemdesetih letih 20. stoletja so dokazali, da so kanabinoidi vsaj tako u\xc4\x8dinkoviti antiemetiki kot antagonisti dopaminskega receptorja D2, ki so se v tistem \xc4\x8dasu veliko uporabljali kot antiemetiki. Danes se kot zdravilo proti slabosti in bruhanju zaradi kemoterapije uporabljata sinteti\xc4\x8dna kanabinoida dronabinol in njegov analog nabilon. Mehanizem antiemeti\xc4\x8dnega delovanja ni poznan, vendar se kanabinoidi ve\xc5\xbeejo na opioidne receptorje v osrednjem \xc5\xbeiv\xc4\x8devju in morda na ta na\xc4\x8din posredno zavira center za bruhanje. Kljub u\xc4\x8dinkovitosti ostaja uporaba kanabinoidov v medicinske namene omejena zaradi njihovih psihoaktivnih u\xc4\x8dinkov na osrednje \xc5\xbeiv\xc4\x8devje, prizadenejo pa tudi sr\xc4\x8dno\xc5\xbeilni sistem (tahikardija), dihala (bronhodilatacija), skeletno mi\xc5\xa1i\xc4\x8dje (mi\xc5\xa1i\xc4\x8dna relaksacija) in prebavila (zmanj\xc5\xa1ana peristaltika).'